Eelnõu 19.06.2025

Esitaja: vallavalitsus

Ettekandja: kultuuri ja avalike suhete

spetsialist Kairi Luik



**KANEPI VALLAVOLIKOGU**

**MÄÄRUS**

Kanepi 19.06.2025 nr 1-2/

**Välireklaami paigaldamine Kanepi vallas**

Määrus kehtestatakse kohaliku omavalitsuse korralduse seaduse § 22 lg 1 p 37, reklaamiseaduse § 13 ja § 30 lg 2 p 4 alusel.

**§ 1. Reguleerimisala**

(1) Käesolev määrus reguleerib välireklaami (edaspidi reklaam) paigaldamist ja kehtestab nõuded reklaami avalikustamise viisile ja kohale Kanepi valla haldusterritooriumil.

(2) Määrusega ei reguleerita:

1) liiklusmärkide ja aadressitähiste paigaldamist;

2) ehitise siseruumides asuvate, ehitise sees vaadeldava teabega teabekandjate paigaldamist;

3) sõidukitesse ja nende välisküljele teabekandjate paigaldamist;

4) roogade ja jookide hinnakirja, mis on paigutatud toitlustuskoha sissepääsu juurde;

5) kauplemisel kasutatava, teabega müügiinventari paigaldamist (lauad, varjud, müügiletid vms);

6) infotahvlite paigaldust, juhul kui selle paigalduse nõue või paigalduse kord on reguleeritud muude seadustega (ehitusobjekti infotahvlid, juhatavad viidad jms.).

(3) Määruses reklaami avalikustamise viisile ja kohale sätestatud nõuetest on kohustatud kinni pidama nii paigaldusloa taotlemise kohustuslikud kui ka mittekohustuslikud reklaami avalikustaja.

(4) Kui välireklaami paigaldamiseks ettenähtud reklaamikandja vastab ehitusseadustikus sätestatud ehitise tunnustele, paigaldatakse ja eemaldatakse reklaamikandja ehitusseadustikus ning määruses sätestatud korras.

(5) Käesolevas määruses ettenähtud haldusmenetlusele kohaldatakse haldusmenetluse seaduse sätteid, arvestades reklaamiseadusest ja määrusest tulenevaid erisusi.

**§ 2. Mõisted**

(1) Määruses kasutatakse mõisteid reklaamiseaduses sätestatud tähenduses.

(2) Käesoleva määruse tähenduses kasutatakse mõisteid järgmiselt:

1) mobiilne konstruktsioon- sõiduk, haagis või pukseeritav seade, mille vahendusel reklaami edastatakse. Mobiilne konstruktsioon ei pea olema kantud liiklusregistrisse

2) paigaldusluba- luba, mis annab õiguse reklaami ja/või reklaamikandja paigaldamiseks;

3) reklaamikandja- reklaami paigaldamiseks kasutatav teabekandja, alus või seadeldis (seinapannoo, konsool, transparendid jms), mis paigaldatakse hoonetele ja rajatistele ning konstruktsioon (reklaamipost, -tahvel, treiler, -led-ekraan, jms), mis paigaldatakse maapinnale;

4) vallale kuuluv reklaamikandja- Kanepi vallale kuuluv, sihtotstarbeliselt reklaami paigutamiseks paigaldatud reklaamikandja (infotahvel, kuulutusestend jm) või Kanepi vallale kuuluva avalikke huve teeniva ehitise või rajatise pinnale paigutatud reklaamikandja (bussiootepaviljon, prügikast jm);

5) vallavalitsus- Kanepi Vallavalitsus kui ametiasutus.

**§ 3. Reklaami põhinõuded**

(1) Reklaam peab vastama reklaamiseaduses sätestatud reklaami nõuetele

(2) Reklaam peab teostuselt, mõõtmetelt ja kujunduslikult sobima ümbruskonda ning olema ohutu.

(3) Teele ja tänavale ning nende kaitsevööndisse paigaldatav reklaam peab võimaldama tee ja tänava korrashoidu ja tagama liikluse ohutuse ning ei tohi häirida liiklejat.

(4) Reklaamikandja asukoha vahemaa peab olema minimaalselt 15 meetrit teisest reklaamikandjast.

(5) Reklaam ei tohi häirida paiknemise koha läheduses elavate või pidevalt viibivate inimeste huve.

**§ 4. Reklaami paigaldusloa taotlemine**

(1) Reklaami võib paigaldada üksnes vallavalitsuse väljastatava reklaami paigaldusloa (edaspidi paigaldusluba) alusel.

(2) Paigaldusluba on nõutav statsionaarse ja mobiilse reklaami paigaldamiseks Kanepi valla haldusterritooriumil, välja arvatud juhtudel, kui reklaam on paigaldatud:

1) ehitisele, kus reklaami avalik esitaja tegutseb või selle juurde kuuluvale krundile;

2) vallale kuuluvale reklaamikandjale kultuuri- ja spordiasutuste või ürituste reklaamimiseks;

3) vastavalt vallavalitsuse loale toimuvatel kultuuri-, spordi- ja heategevuslikel üritustel, ürituse toimumise kohas;

4) vallavalitsuse või vallavalitsuse hallatavate asutuste poolt korraldatavate kultuuri- ja spordiürituste reklaamimiseks.

(3) Paigaldusloa taotlemiseks esitatakse vallavalitsusele kehtestatud korras Kanepi valla toetuste taotlemise ja menetlemise infosüsteemi SPOKU kaudu paigaldusloa taotlus, millel esitatakse järgnevad andmed:

1) reklaami avalikustaja isiku nimi, isiku- või registrikood, aadress ja kontaktisik ning tema andmed (telefon, e-post);

2) paigaldatava reklaamikandja asukoht, katastritunnus, reklaamikandja mõõdud, reklaami tekst ja kirjeldus, paigaldamise ning mahavõtmise aeg;

3) ehitise või maa omaniku/valdaja kirjalik nõusolek, kui välireklaam paigaldatakse tema ehitisele või maa-alale, v.a juhul, kui ehitis või maa-ala kuulub vallale;

4) kasutusteatis, kui see on nõutav ehitusseadustikuga;

5) välireklaami paigaldamisel tehnorajatise kaitsevööndisse vastava tehnorajatise omaniku või valdaja kirjalik nõusolek, riigimaantee kaitsevööndisse paigaldatava reklaami puhul Transpordiameti kooskõlastus, muinsuskaitsealale ja selle kaitsevööndisse ning kinnismälestisele reklaami paigaldamisel Muinsuskaitseameti kooskõlastus või muu õigusaktides nõutud kooskõlastus välireklaami paigaldamiseks.

6) reklaami eksponeerimise aeg kalendripäevades.

**§ 5. Taotluse menetlemine ja paigaldusloa väljastamine**

(1) Vallavalitsus kontrollib paigaldusloa taotluse vastavust nõuetele üldjuhul 14 tööpäeva jooksul.

(2) Kui taotlusega jäetakse esitamata nõutud andmed või dokumendid või esitatud dokumentides on muid puudusi, määrab vallavalitsus taotluse esitajale mõistliku tähtaja puuduste kõrvaldamiseks.

(3) Taotlus jäetakse rahuldamata, kui:

1) esitatud reklaamikavand või selle paigaldamise viis on sobimatu antud keskkonda oma mõõtmete, tehnilise lahenduse või proportsiooni poolest;

2) reklaam ei vasta reklaamiseaduses, keeleseaduses, käesolevas määruses või muudes õigusaktides sätestatud nõuetele või on vastuolus heade tavade ja kommetega;

3) reklaam või reklaamikandja ei sobi soovitud asukohta (miljööväärtuslik ala, kultuurimälestis, park, mänguväljak vms ala) või jääb teatud tegevusi (avalikud sündmused, ehitustegevus, hooldustegevus vms) takistama;

4) paigaldatav reklaam kujutab ohtu inimeste elule, tervisele, varale või kõlblusele;

5) vallavalitsus ei pea ehitise või maa-ala omaniku või valdajana reklaami ja/või reklaamikandja paigaldamist antud asukohta sobilikuks;

6) puuduvad nõutavad kooskõlastused.

(4) Taotluse võib jätta rahuldamata, kui:

1) teine isik on juba esitanud taotluse samasse asukohta reklaami paigaldamiseks;

2) reklaami paigaldamise taotleja on eelnevalt rikkunud reklaami ja/või reklaamikandja kohta kehtestatud nõudeid.

(5) Paigaldusluba väljastatakse või paigaldusloa taotluse rahuldamata jätmisest teavitatakse hiljemalt 14 tööpäeva jooksul nõuetekohase paigaldusloa taotluse esitamisest.

(6) Paigaldusluba väljastatakse vallavalitsuse korraldusega. Reklaami paigaldusloale märgitakse loa väljaandja koos kontaktandmetega, reklaami avalikustaja, asukoht, mõõdud, loa kehtivuse tähtaeg ja märkused.

(7) Paigaldusloaga antakse nõusolek paigaldada välireklaam tähtajaga kuni 1 (üks) aasta. Tähtaja möödumisel tuleb taotleda uus paigaldusluba.

(8) Reklaami paigaldusloa kehtivuse ajal reklaami või reklaamikandja vahetumisel tuleb uus reklaam eelnevalt kooskõlastada vallavalitsuse poolt määratud ametnikuga.

(9) Loa tähtaja möödumisel tuleb reklaam või reklaamikandja eemaldada hiljemalt määratud tähtajaks või taotleda uus luba vähemalt 14 tööpäeva enne tähtaega.

(10) Paigaldusluba väljastatakse tasuta.

**§ 6. Reklaami paigaldamise üldnõuded**

(1) Reklaami ja reklaamikandja omanik on kohustatud:

1) paigaldama reklaami vastavuses esitatud dokumentide ja paigaldusloaga;

2) tagama reklaami ja reklaamikandja korrektse väljanägemise kogu perioodi jooksul. Lõhutud, määrdunud või muul viisil rikutud või ebakorrektse välimusega või lagunenud reklaam tuleb koheselt korrastada või eemaldada;

3) teel ja tee kaitsevööndis järgima ehitusseadustikus teabe- ja reklaamivahendi ning liiklusseaduses liiklusvälise teabevahendi paigutuse ja kujunduse ning teabe kuvamise kohta sätestatud nõudeid;

4) tagama, et reklaam ei takista elukondlikku tegevust ega jalakäijate ja sõidukite liiklemist;

5) tagama reklaami konstruktsiooni vastupidavuse ja turvalisuse vältimaks kolmandate osapoolte kahjusid;

6) teatama vallavalitsusele kavatsusest eemaldada reklaam ennetähtaegselt või selle võõrandamisest 14 tööpäeva jooksul pärast võõrandamist;

7) maa või hoone omaniku muutumisel esitama vallavalitsusele viivitamatult uue omaniku kirjaliku nõusoleku reklaami paigaldamise lubamiseks;

(2) Paberkandjal reklaamkuulutused ja plakatid paigutatakse ainult vallavalitsuse poolt selleks ettenähtud reklaamikandjatele (kuulutusestendid ja -tulbad, ühiskondlikuks objektiks olevad reklaamikandjad).

(3) Reklaami avalikustaja on kohustatud hüvitama ebakvaliteetselt paigaldatud reklaami tagajärjel (purunemine, allakukkumine jms) kõik isikutele ja nende varale tekitatud kahjud.

**§ 7. Omavoliliselt paigaldatud välireklaam**

(1) Omavoliliselt paigaldatud välireklaam on reklaam, mis on paigaldatud ilma reklaamiloata või mille reklaamiloa kehtivus on lõppenud või reklaamiluba on tunnistatud kehtetuks.

(2) Omavoliliselt paigaldatud välireklaami eemaldab reklaami avalikustaja omal kulul vallavalitsuse ettekirjutuses sätestatud tähtajaks. Kui välireklaami avalikustaja ei ole teada, eemaldab välireklaami selle asukoha kinnisasja või ehitise omanik või valdaja.

(3) Kui valla kinnistule või –ehitisele paigaldatud välireklaam ei ole tähtpäevaks eemaldatud, tellib vallavalitsus välireklaami eemaldamise välireklaami paigaldaja kulul.

**§ 8. Paigaldusloa kehtetuks tunnistamine**

(1) Vallavalitsuse poolt määratud ametnikul on õigus paigaldusluba kehtetuks tunnistada juhul, kui ilmneb, et:

1) reklaami omanik on jätnud täitmata vallavalitsuse poolt määratud ametniku kirjaliku ettekirjutuse;

2) reklaami omanik on paigaldusloa taotlemisel esitanud valeandmeid;

3) muutunud on maa või hoone omanik, millel reklaam asub ja puudub vastav kirjalik nõusolek maakasutuse osas;

4) muudel õigusaktides sätestatud juhtudel.

(2) Paigaldusloa kehtetuks tunnistamisest teavitatakse taotlejat kirjalikult.

**§ 9. Vastutus**

(1) Vastutus määruse sätete rikkumise eest tuleneb reklaamiseadusest ja karistusseadustikust.

(2) Reklaamimääruse täitmist kontrollib vallavalitsus.

(3) Reklaami mittenõuetekohasel paigaldamisel on vallavalitsuse poolt määratud isikul õigus teha ettekirjutus või märgukiri käesoleva korra rikkujale ning nõuda rikkumise lõpetamist ja anda tähtaeg puuduste kõrvaldamiseks. Nõude täitmata jätmisel võib vallavalitsus paigaldusloa kehtetuks tunnistada.

**§ 10. Rakendussätted**

(1) Enne käesoleva määruse jõustumist paigaldatud reklaamid peavad vastama määruses sätestatud tingimustele hiljemalt 01. oktoober 2025.

(2) Määrus jõustub kolmandal päeval peale Riigi Teatajas avaldamist.

Piret Rammul

volikogu esimees

**SELETUSKIRI**

Kanepi Vallavolikogu määruse eelnõule

**Välireklaami paigaldamine Kanepi vallas**

**1. Eelnõu õiguslik alus**

Määrus kehtestatakse kohaliku omavalitsuse korralduse seaduse § 22 lg 1 p 37 (volikogu ainupädevusse kuuluvad muud seadusega volikogu ainupädevusse antud küsimused) ja reklaamiseaduse § 13 lõike 1 (valla- või linnavolikogu määrusega võib kehtestada välireklaami paigaldamise eeskirja, millega kehtestatakse nõuded välireklaami avalikustamise viisile ja kohale) ning reklaamiseaduse § 30 lõikes 2 punkt 4 alusel (valla- või linnavalitsusel õigus teha riikliku järelevalvet oma haldusterritooriumil välireklaami üle).

**2. Eelnõu eesmärk, algatamise vajadus, sisu kirjeldus**

Määrusega reguleeritakse välireklaami paigaldamist ja kehtestatakse nõuded välireklaami avalikustamise viisile ja kohale Kanepi valla haldusterritooriumil. Kanepi valla territooriumile ei ole eraldi välireklaami paigaldamise korda kehtestatud, lähtutud on reklaamiseadusest ning heakorraga vastuolevatel juhtudel valla heakorraeeskirja sätest. Käesolev välireklaami paigaldamise kord annab selged juhised reklaami paigaldajale ning võimaldab omavalitsusel omada ülevaadet ja reguleerida tema territooriumile paigaldatud välireklaami.

Määruse jõustumisel võib välireklaami võib paigaldada üksnes vallavalitsuse väljastatava reklaami paigaldusloa alusel. Reklaamiloa taotlus esitatakse infosüsteemi SPOKU kaudu. Paigaldusluba väljastatakse vallavalitsuse korraldusega. Paigaldusloaga antakse nõusolek paigaldada välireklaam tähtajaga kuni 1 (üks) aasta. Tähtaja möödumisel tuleb taotleda uus paigaldusluba.

Määrusega ei reguleerita hoones sees asuvaid reklaame, sõidukitele paigaldatud reklaame, toidukohtade sissepääsu juures asuvat menüüteavet, kaubalettide paigaldamist, infotahvlite ja liiklusmärkide paigaldamist (§ 1 lg 2).

Reklaam peab sobima ümbruskonda ning olema ohutu, võimaldama tee ja tänava korrashoidu ja tagama liikluse ohutuse ning ei tohi häirida liiklejat, paigaldatud teisest reklaamikandjast vähemalt 15 m eemale ja ei tohi häirida paiknemise koha läheduses elavate või pidevalt viibivate inimeste huve (§ 3).

Reklaamiluba ei pea taotlema kui reklaam paigaldatakse tegutsemiskohale, valla reklaamikandjale kultuuri- ja spordiasutuste või ürituste reklaamimiseks, vallavalitsuse loa alusel toimuvatel kultuuri-, spordi- ja heategevuslikel üritustel, ürituse toimumise kohas (§ 4 lg 2).

Enne käesoleva määruse jõustumist paigaldatud reklaamid peavad vastama määruses sätestatud tingimustele hiljemalt 01. oktoober 2025.

**3. Eelnõu mõju valla eelarvele**

Määrusega ei kehtestata reklaamimaksu ja selle rakendamisega ei kaasne täiendavaid kulusid või tulusid valla eelarvesse.

**4. Määruse jõustumine**

Määrus jõustub kolmandal päeval peale Riigi Teatajas avaldamist.

**5. Eelnõu kooskõlastajad**

|  |  |  |
| --- | --- | --- |
| **Eelnõu kooskõlastaja:** | **Seisukoht ja põhjendus, ettepanekud:** | **Kuupäev:** |
| Kultuuri- ja spordikomisjon | Kooskõlastatud ja suunatud volikogu istungile | 19.05.2025 |
| Kanepi Vallavalitsus | Kooskõlastatud ja suunatud volikogu istungile | 12.06.2025 |

Eelnõu koostas:

Katrin Slungin

vallasekretär